Prezent la Ministerul Transporturilor pentru prezentarea priorităţilor de infrastructură rutieră aferente perioadei 2015-2016, lui Ponta i s-au cerut de către jurnalişti detalii legate de proiectul autostrăzii Comarnic-Braşov, acesta răspunzând că le cunoaşte în amănunt, deoarece s-a ocupat de proiect.

"Sper că nu mai suntem în direct (ca transmisii TV-n.r.), ca să vă spun că pe Comarnic-Braşov pot să îmi fac un doctorat deja", a spus, zâmbind, Ponta.

El a precizat că, până pe 15 februarie, trebuie decisă semnarea contractului de construcţie sau rezilierea procedurii dacă nu există un acord politic pe termen lung pentru derularea proiectului.

În luna decembrie, premierul Victor Ponta a anunţat că a trimis o scrisoare către rectorul Universităţii Bucureşti în care îl notifică asupra faptului că renunţă la titlul de doctor în drept acordat în 2003, iar Guvernul a modificat, prin ordonanţă de urgenţă, Legea educaţiei, pentru a permite oricărui deţinător de titlul ştinţific să renunţe la acesta.

Lucrarea de doctorat a premierului Victor Ponta a fost subiectul unor acuzaţii de plagiat.